«Джэгурэшым» и зи чэзу зэпеуэр
ХьэтIохъущокъуэ Къазий и цIэр зезыхьэ Адыгэбзэ Хасэм иригъэкIуэкI, къэщIэрейхэмрэ гушыIэрейхэмрэ я «Джэгурэш» нэгузыужь зэпеуэм и 4-нэ зэхыхьэр Курортхэм щэнхабзэмкIэ я уардэ унэм иджыблагъэ щызэхэтащ.
Япэ джэгугъуэм щызэныкъуэкъуащ Ботэщей къуажэм щыщ «Ботэщей бзэрабзэ» (зыгъэхьэзырар Тэрчыкъуэ Заретэщ), Къуэнхьэблэ къикIа «Къуэнхьэблэ вагъуэхэр» (зыгъэхьэзырар Багъ Светланэщ), Шэджэм и «Къундетей» (зыгъэхьэзырар КIэдыкIуей Неллэрэ Ахъуэхъу Мариерэщ) гупхэр.
КъэпщытакIуэхэу кърагъэблэгъат Къэбэрдей-Балъкъэрым Гуманитар къэхутэныгъэхэмкIэ и институтым и щIэныгъэ лэжьакIуэ Хьэвжокъуэ Людмилэ, Адыгэбзэ Хасэм и Хасащхьэм хэт, хьэрычэтыщIэ Шыкъ Гупсэ, Дэбагъуэ Барэсбий и цIэр зэрихьэу Шэ-джэм къалэ дэт 1-нэ курыт школым адыгэбзэмрэ литературэм- рэ щезыгъэдж Къардэн Олеся, Псыншокъуэ дэт курыт еджапIэм адыгэбзэмрэ литературэмкIэ и егъэджакIуэ Ахъмэт Рустам, ЩоджэнцIыкIу Алий и цIэр зезыхьэ Къэбэрдей къэрал драмэ теат-рым и артисткэ ХьэхъупащIэ ФатIимэ, Лашынкъей дэт курыт школым адыгэбзэмрэ литературэм-кIэ и егъэджакIуэ Къуэныкъуей Рае сымэ.
«Мы интернетыр щымыIамэ», арат мы джэгугъуэм фIэщыгъэу иIар. Абы и хъуреягъым къыщекIуэкIым гушыIэ защIэкIэ пэшым щIэсхэм гу лърагъэтэн хуейуэ арат джэгуакIуэхэм пщэрылъу яIари, щIэщыгъуэу, гъэщIэгъуэну, узыIэпишэу утыкум итахэщ.
Зэпеуэр Iыхьищу гуэшауэ щытащ. Япэ Iыхьэм зэреджэр «Интернетым напэкIуэцI къыщызэIусхащ» жиIэу арат. Мыбдеж цIыкIухэм къэпщытакIуэ гупым гушыIэ хэлъу зыкърагъэцIыхун, джэгугъуэм фIэщыгъэ хуэхъуа жыпхъэми имыкIыу ар ягъэзэ-щIэн хуейт.
ЕтIуанэ Iыхьэм фIащат «ОпIааа, класс (лайк) схуагъэуващ» жиIэу. Я гушыIэкIэри къагъэлъагъуэу, нэхъ зыкъызэкъуахыу еджакIуэхэм зыкъыщагъэлъагъуэ Iыхьэт мыр.
Ещанэ Iыхьэм — «Ди интернетыр паупщIащ» жыхуиIэм — макъамэрэ пшыналъэ защIэкIэ дэтхэнэ гупми я гушыIэ зэфIэкIыр щагъэлъэгъуэн хуейуэ арат.
КъэпщытакIуэ гупым къилъытэхэм ящыщт еджакIуэхэм я утыку къихьэкIэр, икIыжыкIэр, къалъыс зэманым къриубыдэу темэр зэрызэпкърахыр, я бзэм и къулеягъыр, псалъэжьхэр, псынщIэрыпсалъэхэр, усэ пычыгъуэхэр, псалъэ шэрыуэхэр теплъэгъуэ- хэм зэрыхаухуэнар, къагъэсэбэп макъамэмрэ абы щIалъхьа псалъэмрэ джэгу-зэпеуэм и темэм, езыхэм я ныбжьым зэрыхуэкIуэр, зэрагъэзащIэм и Iэзагъыр, нэгъуэщI куэди.
Ипэрей джэгугъуэхэми хуэдэу, мы пщыхьэщхьэри гъэнщIауэ щытащ гушыIэ дахэкIэ. Гуп къэскIэ, кърипцIыхуу, фащэ дахэ дыдэхэр ящыгът. Гур хигъахъуэрэ джэгуакIуэ цIыкIухэр трагъэгушхуэу цIыху куэди къекIуэлIат. КъыжыIапхъэщ, гуп къэс гукъинэж щIэхъун теплъэгъуэхэр, зыми хэмыгъуащэ я гушыIэкIэхэр зэраIар. ДжэгукIэм къигъэлъэгъуащ дэтхэнэ я зы псалъэми лъабжьэ зэриIэр, абыхэм къызыдэкIа къуажэм, жылэм яжь къащIихуауэ зэрыщытыр.
ЦIыкIухэм уахэдэныр гугъут, апхуэдэу щытми, къэпщытакIуэ гупым ялъэгъуари зэхахари зэпалъытыжри, япэ увыпIэр ира- тащ «Къуэнхьэблэ вагъуэхэр» гупым, етIуанэр хуагъэфэщащ «Къундетей» гупым, ещанэр лъагъэсащ «Ботэщей бзэрабзэ» гупым.
Зэпеуэм хэта еджакIуэхэри, ахэр зыгъэхьэзыра егъэджакIуэхэри Адыгэбзэ Хасэм къыбгъэдэкI фIыщIэ тхылъхэмкIэ ягъэлъэ-пIащ.
Адыгэбзэ Хасэм и тхьэмадэ Табыщ Мурат зэIущIэр щызэхуищIыжым къыхигъэщащ сабийхэм я бзэр, утыку итыкIар, я зыIыгъыкIар игу зэрырихьар, адэкIи IуэхуфIхэр зэдащIэну, зэдэлэжьы- ну зэращыгугъыр яжриIащ, я къару емыблэжу а цIыкIухэр зыгъэхьэзыра, ядэлэжьа егъэджакIуэхэми, я бынхэм я утыку итыкIэм кIэлъыплъыну къекIуэлIа адэ-анэхэми фIыщIэ яхуищIащ.
Нэгузыужь пшыхьыр ягъэдэхащ ХьэхъупащIэ Заур зи унафэщI «Дыгъэ шыр» ныбжьыщIэ къэфакIуэ гупымрэ пшынауэ IэкIуэлъакIуэ Жыгун Эдикрэ.
ХЬЭРЭДУРЭ Аллэ.
